20.3.2023
SK
Úradný vestník Európskej únie
L 80/1
I (Legislatívne akty)
NARIADENIA NARIADENIE EURÓPSKEHO PARLAMENTU A RADY (EÚ) 2023/606 z 15. marca 2023, ktorým sa mení nariadenie (EÚ) 2015/760, pokiaľ ide o požiadavky týkajúce sa investičných politík a podmienok výkonu činnosti európskych dlhodobých investičných fondov a rozsahu oprávnených investičných aktív, požiadavky na zloženie a diverzifikáciu portfólia a vypožičiavanie hotovosti a iné pravidlá fondov (Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 114, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru (1), konajúc v súlade s riadnym legislatívnym postupom (2), keďže: (1)
Od prijatia nariadenia Európskeho parlamentu a Rady (EÚ) 2015/760 (3) bolo udelené povolenie len niekoľkým európskym dlhodobým investičným fondom (ďalej len „ELTIF“).
Súhrnný objem čistých aktív uvedených fondov sa v roku 2021 odhadoval približne na 2 400 000 000 EUR.
(2)
Z dostupných trhových údajov vyplýva, že aj napriek zameraniu Únie na podporu dlhodobého financovania v Únii sa vývoj v segmente ELTIF nezlepšil podľa očakávaní.
(3)
Niektoré vlastnosti trhu s ELTIF, ako sú malý počet fondov, malý objem čistých aktív, malý počet jurisdikcií, v ktorých majú ELTIF sídlo, a zloženie portfólia, v ktorom prevažujú určité kategórie oprávnených investícií, poukazujú na koncentrovanú povahu tohto trhu z geografického hľadiska aj z hľadiska druhov investícií.
Okrem toho sa zdá, že chýba informovanosť a finančná gramotnosť, a je tu najmä nízka úroveň dôveryhodnosti a spoľahlivosti, pokiaľ ide o finančný sektor, čo treba prekonať, aby sa ELTIF stali prístupnejšími a obľúbenejšími medzi retailovými investormi.
Preto treba preskúmať fungovanie právneho rámca pre výkon činnosti ELTIF, aby sa zabezpečilo nasmerovanie ďalších investícií do podnikov, ktoré potrebujú kapitál, ako aj do dlhodobých investičných projektov.
(1) Ú. v.
EÚ C 290, 29.7.2022, s. 64.
(2) Pozícia Európskeho parlamentu z 15. februára 2023 (zatiaľ neuverejnená v úradnom vestníku) a rozhodnutie Rady zo 7. marca 2023.
(3) Nariadenie Európskeho parlamentu a Rady (EÚ) 2015/760 z 29. apríla 2015 o európskych dlhodobých investičných fondoch (Ú. v.
EÚ L 123, 19.5.2015, s. 98).